
ŠIAULIŲ MIESTO SAVIVALDYBĖS ADMINISTRACIJOS
SOCIALINIŲ PASLAUGŲ SKYRIUS

Šiaulių miesto savivaldybės tarybai

SPRENDIMO „DĖL ŠIAULIŲ MIESTO SAVIVALDYBĖS TARYBOS 2018 M. GEGUŽĖS 3 D. SPRENDIMO NR. T-155 „DĖL ŠIAULIŲ MIESTO SAVIVALDYBĖS GYVENTOJŲ MOKĖJIMO UŽ SOCIALINĖS PASLAUGAS TVARKOS APRAŠO PATVIRTINIMO“ PAKEITIMO” PROJEKTO 
AIŠKINAMASIS RAŠTAS

2023 m. gegužės 10 d. 
Šiauliai

Parengto sprendimo projekto tikslai ir uždaviniai. 
Sprendimo projekto tikslas yra pakeisti Šiaulių miesto savivaldybės tarybos 2018 m. gegužės 3 d. sprendimu Nr. T-155 „Dėl Šiaulių miesto savivaldybės gyventojų mokėjimo už socialines paslaugas tvarkos aprašo patvirtinimo“ patvirtintą Šiaulių miesto savivaldybės gyventojų mokėjimo už socialines paslaugas tvarkos aprašą (toliau – Aprašas), siekiant įgyvendinti Šiaulių miesto savivaldybės Kontrolės ir audito tarnybos 2023 m. vasario 14 d. audito ataskaitos Nr. KV-2 „Socialinių paslaugų organizavimas senyvo amžiaus asmenims ir darbingo amžiaus asmenims su negalia“ rekomendacijų įgyvendinimo planą, t. y. Apraše numatyti konkrečius asmens mokėjimo už socialines paslaugas dydžius. Taip pat numatytas Aprašo pakeitimas, kuriuo siekiama detaliau ir aiškiau reglamentuoti intensyvios krizių įveikimo pagalbos mokėjimo (nemokėjimo) už paslaugą tvarką.
Dabartinis sprendimo projekte aptariamų klausimų reguliavimas. 
Bendrą mokėjimo už socialines paslaugas tvarką, mokėjimo už socialines paslaugas dydžius ir kt. nustato Mokėjimo už socialines paslaugas tvarkos aprašas, patvirtintas Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“. Vadovaujantis šio teisės akto 3 punktu, Šiaulių miesto savivaldybės tarybos 2018 m. gegužės 3 d. sprendimu Nr. T-155 „Dėl Šiaulių miesto savivaldybės gyventojų mokėjimo už socialines paslaugas tvarkos aprašo patvirtinimo“ patvirtintas Šiaulių miesto savivaldybės gyventojų mokėjimo už socialines paslaugas tvarkos aprašas.
Sprendimo projekte numatytos naujos teisinio reglamentavimo nuostatos.
Keičiami Šiaulių miesto savivaldybės gyventojų mokėjimo už socialines paslaugas tvarkos aprašo 13 punktų /papunkčių:
- 18.1 ir 19.1 papunkčiuose koreguojamas žodžio „procentai“ linksnis (iš „procentų“ keičiama į „procentai“);
- 24 p. atsisakoma ankstesnės nuostatos dėl apgyvendinimo nakvynės namuose mokėjimo sąlygų, nes minimas Tarybos sprendimas panaikintas, ir numatoma, kad intensyvi krizių įveikimo pagalba asmeniui, kurio vaikui pagal Lietuvos Respublikos vaiko teisių apsaugos pagrindų įstatymą nustatyta vaiko laikinoji priežiūra, teikiama nemokamai;
- 28.1 – 28.3 ir 29.1 – 29.5 papunkčiuose atsisakoma sąvokos „neturi viršyti <...> procentų asmens pajamų“ ir keičiama į „yra <...> procentų asmens pajamų“;
- 37 p. atsisakoma sąvokos „neturi viršyti“ ir keičiama į „yra“ <...> procentų asmens pajamų“;
- 38 p., atsisakoma sąvokos „neturi viršyti <...> procentų vaiko pajamų“ ir keičiama į „yra“ <...> procentų vaiko pajamų“;
- 44 p. atsisakoma sąvokos „negali būti“ ir keičiama į „yra ne <...> didesnis“.
Priėmus sprendimą, laukiami rezultatai ir galimos pasekmės.
Teigiamos pasekmės: bus įgyvendinama Šiaulių miesto savivaldybės Kontrolės ir audito tarnybos 2023 m. vasario 14 d. audito ataskaitos Nr. KV-2 „Socialinių paslaugų organizavimas senyvo amžiaus asmenims ir darbingo amžiaus asmenims su negalia“ rekomendacijų įgyvendinimo plano 3-ia rekomendacija, t. y. numatomi konkretūs asmens mokėjimo už socialines paslaugas dydžiai procentine išraiška, teisės akto turinys bus aiškesnis ir nedviprasmiškas.
Neigiamų pasekmių nenumatoma.
Priėmus sprendimą, keičiami ar pripažįstami negaliojančiais Savivaldybės teisės aktai. 
Priėmus sprendimą bus keičiamas Šiaulių miesto savivaldybės tarybos 2018 m. gegužės 3 d. sprendimu Nr. T-155 „Dėl Šiaulių miesto savivaldybės gyventojų mokėjimo už socialines paslaugas tvarkos aprašo patvirtinimo“ patvirtintas Šiaulių miesto savivaldybės gyventojų mokėjimo už socialines paslaugas tvarkos aprašas.
Sprendimui įgyvendinti reikalingi priimti papildomi teisės aktai.
Sprendimui įgyvendinti papildomų teisės aktų nereikės.
Savivaldybės biudžeto lėšų poreikis ir šaltiniai: 
Šio sprendimo įgyvendinimui papildomo Savivaldybės biudžeto lėšų poreikio nėra.
Sprendimo projekto antikorupcinis vertinimas.
Vertinimas nebuvo atliekamas, nes šis projektas nėra susijęs nei su vienu atveju, nurodytu Lietuvos Respublikos korupcijos prevencijos įstatymo 8 straipsnio 1 dalyje.
Sprendimo projekto naują redakciją parengė Šiaulių miesto savivaldybės administracijos Socialinių paslaugų skyrius. Tiesioginė rengėja – Socialinių paslaugų skyriaus patarėja Viktorija Sargūnienė, tel. (8 41) 386 490. Projekto iniciatorius - Socialinių paslaugų skyriaus vedėja Ramutė Pilypienė.

